“เครือซีพี” เตรียมโรงพยาบาลสนาม-ศูนย์พักคอย รองรับผู้ป่วยโควิด 1,000 เตียง
“เครือซีพี” จับมือพันธมิตรเตรียมโรงพยาบาลสนาม-ศูนย์พักคอย รองรับผู้ป่วยโควิด 1,000 เตียง เผย 2 ปีที่ผ่านมาแจกฟรีหน้ากากอนามัยแล้วกว่า 30 ล้านชิ้น ฟ้าทะลายโจร 30 ล้านแคปซูล
“เครือซีพี” จับมือพันธมิตรเตรียมโรงพยาบาลสนาม-ศูนย์พักคอย รองรับผู้ป่วยโควิด 1,000 เตียง เผย 2 ปีที่ผ่านมาแจกฟรีหน้ากากอนามัยแล้วกว่า 30 ล้านชิ้น ฟ้าทะลายโจร 30 ล้านแคปซูล
10 ม.ค. 2565

นายธนินท์ เจียรวนนท์ ประธานอาวุโส เครือเจริญโภคภัณฑ์ หรือ เครือซีพี เปิดเผยว่า ช่วง 2 ปีที่ผ่านมาคนไทยได้ร่วมมือร่วมใจสู้ภัยโควิด-19  รวมถึงเครือซีพีได้ผนึกกำลังทุกกลุ่มธุรกิจในเครือฯร่วมกันร้อยเรียงความดีเป็นอีกหนึ่งแรงพลังของสังคมเพื่อให้ก้าวผ่านวิกฤตโควิดมาตั้งแต่การแพร่ระบาดระลอกแรกจนถึงปัจจุบันคิดเป็นมูลค่ากว่า 2,200 ล้านบาท และตั้งแต่เปิดศักราชรับปีใหม่ 2565 ได้เกิดการแพร่ระบาดของโควิด-19 สายพันธุ์โอมิครอน ทำให้ติดต่อแพร่เชื้อกันได้ง่าย ส่งผลให้จำนวนผู้ติดเชื้อโควิดกลับมาเพิ่มสูงขึ้น
ทั้งนี้เครือซีพีมีความห่วงใยเป็นอย่างมาก จึงได้เตรียมความพร้อมรับมือกับโควิดระลอกใหม่ล่าสุด โดยมีทั้งโรงพยาบาลสนาม ศูนย์พักคอย จำนวนประมาณ 1,000 เตียงที่สามารถช่วยแบ่งเบาภาระด้านสาธารณสุขของประเทศไทยได้ นอกจากนี้ยังแจกหน้ากากอนามัยฟรีอย่างต่อเนื่องซึ่งจนถึงปัจจุบันแจกไปแล้วกว่า 30 ล้านชิ้น รวมถึงยาสมุนไพรฟ้าทะลายโจรที่ผลิตมาเพื่อแจกฟรีอีก 30 ล้านแคปซูล เพื่อให้ใช้เป็นยาสามัญประจำบ้านและใช้เสริมภูมิคุ้มกันโดยเฉพาะในช่วงนี้ที่โอมิครอนแพร่ระบาด ทั้งนี้หวังเป็นอย่างยิ่งว่าเราคนไทยจะผ่านวิกฤตโควิด-19 ได้ในเร็วๆ นี้ โอมิครอนอาจจะเป็นวิกฤตระลอกสุดท้ายของพวกเรา เศรษฐกิจ สังคม และชีวิตตามปกติวิถีใหม่กำลังจะกลับมา
ส่วนของโรงพยาบาลสนามและศูนย์พักคอย เครือซีพีร่วมกับภาครัฐและเอกชน รวม 3 แห่ง กว่า 1,000 เตียง ได้แก่  1.โรงพยาบาลสนาม ซีพี-ดับบลิวเอชเอ-จุฬารัตน์  โดยซีพีร่วมกับกลุ่มบริษัท ดับบลิวเอชเอ คอร์ปอเรชั่น จำกัด (มหาชน) และโรงพยาบาลจุฬารัตน์ รองรับผู้ป่วยกลุ่มสีเหลือง-ส้ม จำนวน 620 เตียง  ตั้งอยู่บนพื้นที่คลังสินค้า โครงการดับบลิวเอชเอ เมกกะ โลจิสติกส์ เซ็นเตอร์ (ชลหารพิจิตร กม. 4) จังหวัดสมุทรปราการ
รวมทั้ง 2.โรงพยาบาลสนาม กรมการแพทย์-เลิดสิน  เป็นโรงพยาบาลสนามที่ซีพีร่วมกับโรงพยาบาลเลิดสิน กรมการแพทย์  และ บริษัท พฤกษา เรียลเอสเตท จำกัด (มหาชน) รองรับผู้ป่วยกลุ่มสีเหลือง-แดง จำนวน  200 เตียง บนถนนสีลม กทม. 3.ศูนย์พักคอย ซีพี-รามคำแหง-นพรัตนราชธานี เป็นศูนย์พักคอยที่ซีพีร่วมกับมหาวิทยาลัยรามคำแหงและโรงพยาบาลนพรัตนราชธานี รองรับผู้ป่วยสีเขียวจำนวน 172 เตียง ตั้งอยู่ที่โรงยิมเนเซียม 1 มหาวิทยาลัยรามคำแหง ถนนรามคำแหง กทม. โดยศูนย์พักคอย ซีพี-รามคำแหง-นพรัตนราชธานี จะเปิดรับผู้ป่วยติดเชื้อโควิด-19 ได้ตั้งแต่วันที่ 12 มกราคม 2565 เป็นต้นไป
สำหรับผู้ป่วยติดเชื้อโควิดที่ประสงค์จะเข้ารับการดูแลรักษาในโรงพยาบาลสนามและศูนย์พักคอยทั้ง 3 แห่งสามารถติดต่อได้ดังนี้ 1. โรงพยาบาลสนาม ซีพี-ดับบลิวเอชเอ-จุฬารัตน์ ติดต่อสอบถามได้ที่ โทรศัพท์ 095-4864979 , 085-9110524 และ 085-9118353 2.โรงพยาบาลสนาม เลิดสิน-กรมการแพทย์-ซีพี-พฤกษาฯ ติดต่อสอบถามได้ที่ โทรศัพท์ 02-001-2015, 02-001-2016 และ 02-001-2190 3. ศูนย์พักคอย ซีพี-รามคำแหง-นพรัตนราชธานี ติดต่อสอบถามได้ที่ โทรศัพท์ 02-310-8887